
Fejtéstelepítési lehetőségek a Márkushegy II. bányamezőben

A Vértesi Erőmű Zrt. Márkushegyi Bányaüzemének energetikai szén termelése biztosítja az Oroszlányi Erőmű alapanyag-ellátását. Az erőmű a korábbi beruházások eredményeként a szén mellett biomassza alapon állítja elő az Oroszlány és Bokod települések távhőellátásához szükséges hőenergiát, illetve termel villamosenergiát.
A jelenlegi energetikai szénigényt feltételezve, rövidtávon mindenképp szükséges a bányaüzemhez tartozó, már megkutatott Márkushegy II. terület mezőkapcsolása.
A hazai energetikai piac, de különösképp az erőmű-célbánya jelenlegi helyzete miatt a bányamezőben tervezendő összes bányászati tevékenység során elsőrendű szempont a költséghatékonyság és a lehetséges kockázatok minimalizálása. Ez rendkívül fontos mind a kiinduló tervezés, mind az elkészített tervek teljes körű kidolgozásakor, majd az ezt követő kivitelezés és termelés idején is.
A dolgozatomban ismertetem, hogy az előbbi szempontok, és az adott körülmények figyelembe vételével milyen fejtéstelepítés a legcélszerűbb. A fúrásos kutatások eredményeit digitalizálva, a meglévő bányaművelési térképeken megszerkesztem az alapvágatokat és a széntermelő frontfejtéseket a korábban megismert szempontok szerint. A rendelkezésre álló technika és technológia szabta volumenek figyelembevételével ütemezem az egyes változatok termelését.
Végül összehasonlítom három különböző lehetséges mezőfeltárás és lefejtés tervét és eredményeit, szem előtt tartva a folyamatos és optimális termeléshez szükséges követelményeket. Ezután a felállított szempontrendszer alapján kiválasztom az optimális fejtéstelepítési változatot, majd röviden ismertetem, az előbbiek figyelembe vételével választott fejtéstelepítési tervet.




